
				Dedico aquest llibre a la Cat, en Max, la Phoebe, la Millie i l’Ike. Us estimo moltíssim.

				I a tots els que senten que no encaixen enlloc: ha arribat l’hora d’embarcar-vos en una nova aventura!

				CAPÍTOL 1

				Un pet gatastròfic

				Hola, qui sigui que estigui llegint aquest llibre!

				Soc en Dante I. Fern. Com estàs?

				Espero que millor que jo. Vols saber per què?

				D’acord, potser no és tan greu, però he engegat a rodar la bona ratxa que duia. I és una llàstima, perquè, abans d’això, la meva última bona ratxa havia estat…

				MAI! 

				El meu millor amic Virgili i jo vam guanyar fa poc el torneig escolar ANELL DE FOC. Va ser un gran moment, perquè érem uns pringats. Però, durant tota la setmana després de la competició, vam ser els reis de l’institut Purgatori! 

				A Cremafort només es parlava de la nostra victòria.

				I llavors, en un obrir i tancar d’ulls, tot es va esfumar. Ningú no es recordava del nostre triomf espectacular. I per què? Tot per culpa d’un vídeo estúpid d’un 

				gat tirant-se pets que es va fer viral. De sobte, la gent només parlava d’AIXÒ. Després van venir els remixos. I després, les paròdies. Fins i tot en van fer samarretes! Però va passar de moda de seguida.

				Almenys per a mi.

				La veritat és que l’admiro per ser així. És molt de deixar-se dur pel corrent.

				Jo soc més de desafiar el corrent i ofegar-me en l’intent. Sobretot, perquè soc molt TOSSUT. I també perquè no nedo gaire bé.

				Sí… potser m’ho hauria hagut de pensar dues vegades abans d’acceptar anar a un campament en un LLAC.

				He dit que estic de camí a uns campaments? La mare d’en Virgili ens hi està portant amb cotxe. És bastant lluny, així que estic escrivint al seient de darrere per matar el temps. És o això o unir-me a ells i el seu recital infinit de cançons. Veure en Virgili i la seva mare cantant cançons a ple pulmó al cotxe és força adorable.

				En Virgili em va convèncer per anar a aquest CAMPAMENT DE VACANCES poc després de la nostra victòria. No sé ben bé què m’hi espera perquè no he anat mai de campaments. Vaig dormir en una tenda al jardí de casa un parell de vegades amb el meu pare, quan era petit, però no sé si això compta.

				Saps la gent que és «amant de la naturalesa» perquè li encanta embrutar-se i estar incòmoda? Bé, doncs jo soc «amant dels interiors». M’agrada l’aire condicionat i tenir un lloc per carregar el mòbil.

				No em mal interpretis, crec que els arbres molen, però els falten endolls. Ho trobo un GRAN ERROR per part de la Mare Naturalesa.

				El cas és que, com que en Virgili no parava de dir que els campaments eren increïbles, vaig decidir provar-ho. Només duren una setmana i hi ha un concurs de talents al final, així que vaig pensar que seria la nostra gran oportunitat per IMPRESSIONAR tothom una altra vegada, i potser reclamar una mica de l’atenció gloriosa de la qual gaudíem abans que aquell estúpid gat tirapets es convertís en el tema preferit de tothom.

				He estat pensant com podria guanyar el concurs de talents. La meva especialitat són els còmics, però parlar de còmics no és la típica cosa que la gent normal i avorrida troba SUPERINTERESSANT.

				Per això he passat al pla B…

				—Ei, Virgili— he dit, interrompent el duet—. Tens una cosa a l’orella.

				En Virgili m’ha mirat confós uns segons, fins que li he TRET una moneda brillant de l’orella.

				—Oh! Com ho has fet? —ha rigut la seva mare.

				—Un mag mai no revela els seus trucs! —he somrigut satisfet. Però, honestament, és la primera vegada que em surt bé aquest truc. Ara que hi penso, he de practicar una mica abans del gran espectacle.

				He deixat caure la moneda a la caixa de trucs de màgia que m’he endut. És una moneda normal i corrent, però jo soc pobre.

				Més que una oportunitat per recuperar popularitat, aquest campament serà l’ocasió perfecta per enfortir el vincle amb en Virgili. Fa poc que som amics, així que encara em sento un pèl insegur. Suposo. Per exemple, què passaria si trobés algú més guai i divertit que jo?

				Sé que és SUPERIMPOSSIBLE, però coses més estranyes he vist.

				Encara que això no em preocupi, és el meu millor amic. I quan el teu millor amic decideix 

				que vol envoltar-se d’arbres i brutícia i que el devorin viu els mosquits, li has de donar suport. O això em penso.

				Al cap i a la fi, és el meu primer millor amic. Què carai, és el meu primer amic de veritat, i PUNT. Així que estic improvisant sobre la marxa mentre intento no ficar la pota.

				No em va costar gaire que els meus pares m’hi deixessin anar. Crec que fins i tot estaven contents de tenir un fill menys a casa.

				En canvi, crec que el meu germà pudent, en Milton, trobarà a faltar algú per tirar-s’hi pets a sobre. I la meva germana pesada, la Murga, haurà de barallar-se amb el seu reflex mentre jo no hi sigui.

				Com que en Virgili ja havia anat a aquest campament quan era petit, els seus pares no volien que hi tornés perquè creuen que ha d’ampliar horitzons, sigui el que sigui que això vulgui dir. Però va suplicar i insistir fins que van acceptar.

				Un moment! La mare d’en Virgili acaba de sortir de la carretera principal i s’està endinsant al bosc en una mena de camí polsegós.

				Si la meva història acaba aquí, vol dir que he mort al bosc.

				Ah, i si SOC mort, i estàs llegint això, M’HAS DE FER un últim favor: digues als meus germans que FAN PUDOR DE CACA, d’acord?

				CAPÍTOL 2

				Sotracs endimoniats

				Ei, soc viu!

				Resulta que era una carretera. Bruta i plena de bonys, però una carretera.

			

		

	
		
			
				Per desgràcia, tan bon punt hi vam entrar va començar a ploure a bots i barrals. La mare d’en Virgili tenia por de quedar-se encallada al fang, així que va aturar el cotxe i ens va obligar a fer la resta del camí a peu. Vaig demanar-li que intentés conduir pel fang, però es veu que «els monovolums no són un vehicle tot terreny, Dante».

				Nota per al futur: NO comprar-me un monovolum de quatre xavos quan sigui un vell avorrit, si no vull semblar encara més vell i avorrit.

				«Aneu amb compte i vigileu de no agafar un refredat!», va cridar des de l’interior del cotxe càlid, sec i superavorrit.

				Però, ei, no passa res. Només és una mica de pluja. No n’hi ha per tant.

				Per si t’ho estàs preguntant, aquesta cosa que duu en Virgili 

				és un llaüt. Un llaüt és una mena de guitarra rabassuda que m’imagino que tocaven a l’època medieval. L’ha dut per al concurs de talents. Els pares d’en Virgili volien que aprengués a tocar l’arpa, però ell volia aprendre a tocar la guitarra elèctrica. El llaüt va ser el terme mitjà que van acordar.

				—Quant falta per arribar? —vaig cridar, arrufant els ulls contra la pluja que em fuetejava la cara.

			

		

		
			[image: ]
		

		
			[image: ]
		

		
			
				20

			

		

	
		
			
				—Crec que no gaire! Han canviat moltes coses des de l’última vegada que vaig venir! L’any passat vaig tenir varicel·la, i no vaig poder anar-hi —va contestar en Virgili, cridant per sobre els rugits del vent.

				De sobte, un SO ESGARRIFÓS va travessar la pluja i tots dos ens vam aturar en sec. Semblava que algú hagués llençat un violí dins una trituradora.

				—Què és aquest soroll? —vaig dir, mirant al meu voltant per saber d’on provenia.

				—No siguis pallús! Se’n diu MÚSICA! Què passa, que no t’agrada l’art?

				Vam girar-nos i vam trobar-nos un dimoniet que ens mirava amb menyspreu des d’un arbust i tocava sense cap mena de ritme ni harmonia un banjo clarament massa gros per als seus bracets.

				En Virgili va intentar suavitzar la situació.

				—Disculpa’ns! No havíem sentit mai una música… com aquesta. 

				El dimoniet ens observava en silenci de manera sinistra. Amb la pluja, els cabells blancs i espinosos li tapaven la cara. 

				—A veure si ho endevino… Veniu a passar uns dies al campament, veritat? —va 

				grunyir el dimoniet—. Suposo que no debeu saber qui viu en aquest bosc.

				—Eh… tu? —vaig respondre, desitjant desesperadament que la conversa acabés aviat.

				—No! —va dir secament—. Bé, sí. Però no em referia a mi. En aquest bosc viu un cuc devorador d’ànimes, i té MOOLTA GANA!

				En Virgili i jo ens vam mirar. No ens va caldre dir res per saber què estava pensant l’altre.

				—Allunyeu-vos del bosc, o MORIREU!! —va cridar el dimoniet, amb uns ulls grocs boteruts que semblaven sortits d’un còmic de terror.

				Vam fugir. Però abans de fer-ho, en Virgili va aturar-se un moment i va cridar: «Gràcies pel consell!»

				—Gràcies pel consell? —vaig dir-li mentre corríem.

				—Què?! Soc educat! Està bé ser amable! —va contestar.

				Vaig arrufar les celles tan fort que em van fer mal els ulls i tot. 

				—Em sorprèn que la gent encara parli del Devorànimes —va cridar en Virgili.

				—De qui? —vaig preguntar.

				Va aturar-se un segon per recuperar l’alè.

				—El Devorànimes. Se suposa que és un cuc monstruós i gegant que viu al bosc i menja nois. Solien explicar-ne històries de por a la vora del foc. És una mena de llegenda local.

				—Que bo! —vaig dir. Però després d’una llarga pausa no vaig poder evitar preguntar: — No és real… oi?

				—Què? No! —va riure en Virgili—. Vull dir… podria ser-ho, però probablement no.

				—Ah, d’acord —vaig dir, probablement gens espantat.

				CAPÍTOL 3

				Mal senyal

				Finalment, en un altre revolt vam trobar un cartell del campament descolorit i mig trencat que penjava de dos pals torts.

				—Benvingut a les Fonts Fumejants! —va anunciar en Virgili, assenyalant amb la mà la clariana que s’obria davant nostre.

				El campament semblava GAIREBÉ ABANDONAT, si no fos per uns nens que corrien a la desbandada sota la pluja cap a una sèrie de cabanes disposades més o menys en semicercle al voltant d’una finca més gran.

				En Virgili va continuar amb la seva introducció. 

				—Aquestes són les cabanes on dormirem i això…

				—«Menja or»? —vaig interrompre’l, llegint el cartell de la finca.

